生日謝朱約山和來韻
作者：文天祥
朝代：宋

paragraphs: 元豐五年正月日，洛中耆英佳話出。
當時韓公七十九，歡噱賡酬老吟筆。
偉然冠劍照孔鸞，鮐背鳩杖蒲輪安。
韓公而下文寬夫，相高以壽不以官。
洛塵已隨流水急，雲仍相逢松下石。
顧我行輩真我來，兼謩故事强安排。
約對青山共長久，醉歌要賽滁州守。
願隨後社著深衣，闌風伏雨從是非。
便令携樽西墅去，山花山鳥爲歌舞。
招招瑶母來庭闈，拍手共笑偷桃兒。
吾山陂陀白雲滿，猿鶴司我北門管。
紫霞隔斷雞犬聲，下有琥珀滋長齡。
向來福地七十二，此亦清高仙地位。
朝遊崑崙暮崆峒，駕風鞭霆迎我公。
丹崖翠壁千萬丈，與公上上上上上。